Manchester City bannað að kaupa leikmenn ? Manchester City er með dýran leikmannahóp . AFP Enska knattspyrnufélagið Manchester City gæti átt yfir höfði sér refsingu frá Knattspyrnusambandi Evrópu , UEFA , þegar nefnd sambandsins um fjárhagslega háttvísi ( Financial Fair Play ) kemur saman í vikunni . The Telegraph sagði í netútgáfu sinni í kvöld að samkvæmt sínum heimildum verði forráðamenn City fundnir sekir um að brjóta reglur UEFA , nema félagið nái að leggja fram einhver ný gögn á allra síðustu stundu . Refsingin gæti orðið brottrekstur úr Meistaradeild Evrópu , mjög há fjársekt eða að félaginu yrði bannað að kaupa leikmenn næstu eitt til tvö árin . Talið sé afar ólíklegt að um brottrekstur úr Meistaradeildinni verði að ræða . Manchester City tapaði samtals 149 milljónum punda á rekstri sínum frá 2011 til 2013 , fyrst og fremst vegna kaupa á fjölda dýrra leikmanna . Þau innkaup hefur eigandi félagsins , arabíski milljarðamæringurinn Sheikh Mansour bin Zayed al Nahyan , fjármagnað . Tengsl City við Etihad-flugfélagið í Abu Dhabi munu vera sérstaklega til rannsóknar . City gerði 350 milljón punda samning við Etihad en reglur FFP um samninga og samskipti við fyrirtæki sem tengjast eigendum viðkomandi félaga eru mjög strangar . Franska félagið París SG er í sömu sporum . Það er eins og City í eigu forríkra arabískra auðkýfinga sem hafa eytt gífurlega háum fjárhæðum í leikmenn . Talið er að um 20 félög séu sérstaklega undir smásjá nefndarinnar en þessi tvö séu efst á listanum og líklegust til að verða refsað . Þó nefndin komi saman í vikunni ætlar UEFA ekki að gefa neitt út um refsingarnar fyrr en í byrjun maí en úrskurði sambandsins verður aðeins hægt að áfrýja til Alþjóða íþróttadómstólsins .